
ΔΕΛΤΙΟ ΤΥΠΟΥ


Ένα παγκόσμιο πρόβλημα που προκαλεί τα πιο δυσάρεστα συναισθήματα είναι ο παιδικός και ο εφηβικός καρκίνος. Παρά την εξέλιξη της ιατρικής επιστήμης και της έρευνας στον τομέα αυτό, τα στοιχεία αποτελούν γροθιά στο στομάχι. 
Γι’ αυτό και ο Σεπτέμβριος είναι μήνας αφιερωμένος στη μάχη εναντίον του παιδικού και εφηβικού καρκίνου με απόφαση του Ευρωκοινοβουλίου.

Σύμφωνα με τα επίσημα στοιχεία του Παγκόσμιου Οργανισμού Υγείας (ΠΟΥ), ο καρκίνος είναι η κύρια αιτία θανάτου για παιδιά, με 300.000 νέες περιπτώσεις να διαγιγνώσκονται κάθε χρόνο σε παιδιά και εφήβους ηλικίας 0-19 ετών. Στη χώρα μας εκτιμάται ότι κάθε χρόνο προσβάλλονται από καρκίνο περίπου 300 παιδιά, χωρίς να υπάρχουν όμως οι κατάλληλες δομές περίθαλψης και στήριξης τόσο των μικρών ασθενών, όσο και των οικογενειών τους.
 
Σε παγκόσμιο επίπεδο, συχνά η πρόσβαση ακόμη και σε απλές θεραπείες είναι δύσκολη, αφού τα παιδιά με καρκίνο σε χώρες χαμηλού και μεσαίου εισοδήματος είναι τέσσερις φορές πιο πιθανό να πεθάνουν από την ασθένεια, από τα παιδιά σε χώρες με υψηλό εισόδημα. Αυτό συμβαίνει κυρίως επειδή οι ασθένειές τους δεν διαγιγνώσκονται, ενώ συχνά αναγκάζονται να εγκαταλείψουν τη θεραπεία λόγω υψηλού κόστους. Την ίδια ώρα και οι επαγγελματίες υγείας που έχουν αναλάβει τη φροντίδα τους δεν διαθέτουν εξειδικευμένη εκπαίδευση.

Σύμφωνα με το Εθνικό Ινστιτούτο Καρκίνου των ΗΠΑ, στις Ηνωμένες Πολιτείες το 2020, εκτιμάται ότι 11.050 νέες περιπτώσεις καρκίνου θα διαγνωστούν μεταξύ των παιδιών από τη γέννηση έως 14 ετών και περίπου 1.190 παιδιά αναμένεται να πεθάνουν από την ασθένεια. 

Αν και τα ποσοστά θανάτου από καρκίνο για αυτήν την ηλικιακή ομάδα έχουν μειωθεί κατά 65% από το 1970 έως το 2016, ο καρκίνος παραμένει η κύρια αιτία θανάτου από ασθένειες στα παιδιά. Οι πιο συνηθισμένοι τύποι καρκίνου που διαγιγνώσκονται σε παιδιά ηλικίας 0 έως 14 ετών είναι λευχαιμίες, όγκοι εγκεφάλου καθώς και άλλοι όγκοι του κεντρικού νευρικού συστήματος (ΚΝΣ) και λεμφώματα.


Ο Πανελλήνιος Ιατρικός Σύλλογος (ΠΙΣ) καλεί τους γονείς να είναι ευαισθητοποιημένοι απέναντι στη νόσο και να μην παραμελούν την τακτική παιδιατρική παρακολούθηση. Παράλληλα θα πρέπει να είναι σε εγρήγορση και να σπεύδουν στο γιατρό, στην περίπτωση που το παιδί παρουσιάσει πυρετό για πολλές ημέρες ή για μεγάλα διαστήματα χωρίς να υπάρχει εμφανής αιτία. 

Επίσης ο ΠΙΣ καλεί την Πολιτεία να πράξει ό,τι είναι απαραίτητο προκειμένου όλα τα παιδιά- ασθενείς να έχουν πρόσβαση στις νέες καινοτόμες θεραπείες που χτυπούν τη νόσο αλλά και σε δομές στήριξης.

Τέλος ο Πανελλήνιος Ιατρικός Σύλλογος καλεί τους πολίτες σε μία δύσκολη περίοδο για τη χώρα μας λόγω της πανδημίας, να γίνουν δωρητές μυελού των οστών, ώστε να συμβάλουν με τον δικό τους τρόπο στην αντιμετώπιση της μάστιγας του παιδικού και εφηβικού καρκίνου. 

Για το Δ.Σ. του Π.Ι.Σ.

Ο Πρόεδρος                               Ο Γενικός Γραμματέας

             Δρ Αθανάσιος Α. Εξαδάκτυλος 	        Δρ  Γεώργιος  Ι. Ελευθερίου
                  Πλαστικός Χειρουργός                 	   Αγγειοχειρουργός

